Foto’s: AGS Senekal wil herbou ná brandDie AGS-kerk op Senekal is Donderdag in ’n brand in puin gelê. Foto: Facebook Skenkings het die naweek begin inkom om die AGS-kerk op Senekal in die Vrystaat te herbou nadat dit verlede week in ŉ brand in puin gelê is. Past. Nick Swart sê hy het tyding van die brand Donderdag net ná 14:30 gekry. Toe hy daar aankom, was die hele gebou in ligte laaie. Die dak het toe reeds ingeval. Die brandweer was gou op die toneel, maar kon so te sê niks red nie. Foto: Facebook Die plaaslike brandweer was binne ŉ kwartier op die toneel, vertel Swart, maar die brand het blitsvinnig deur die gebou met sy houtbanke en -plafonne versprei. Sowat R33 000 se oudiovisuele toerusting, waaronder luidsprekers en ŉ klankversterker, het ook in die slag gebly. “Die hele kerk is verwoes; ook die kombuis, alles. Niks kon gered word nie,” het ŉ verslae Swart Maandag aan Maroela Media gesê. Dié gebou was sedert 1980 die gemeente met sy sowat 90 lidmate se aanbiddingsplek. Die dak het ineengestort kort nadat die brand ontstaan het. Foto: Facebook Sondag het hulle hul oggenddiens solank in die pastorie gehou, vertel Swart, maar van eerskomende Sondag af sal hulle elke Sondag om 11:00 in die AP kerk in Fronestraat, De Rust, vir hul dienste bymekaarkom. Swart sê hulle vermoed die brand is deur ŉ kortsluiting veroorsaak. Hy verwag hul versekeraar se assessors sal hulle Dinsdag die laaste keer besoek, waarna hulle sal hoor hoeveel uitbetaal sal word. Net die “dop” was verseker; die meubels en toerusting sal die gemeente self moet vervang. Enigeen wat die gemeente wil help, kan Facebook vir besonderhede besoek.